**REPUBLIKA SRPSKA**

**NARODNA SKUPŠTINA**

# Z A P I S N I K

# sa Prve redovne sjednice Narodne skupštine Republike Srpske,

# održane 19. novembra i 5. decembra 2018. godine

Prva redovna sjednica Narodne skupštine Republike Srpske održana je 19. novembra i 5. decembra 2018. godine.

Prvu redovnu sjednicu X saziva otvorio je predsjedavajući g. Dane Malešević, kao najstariji poslanik.

Uslijedilo je intoniranje himni Bosne i Hercegovine i Republike Srpske.

Predsjedavajući Dane Malešević je pozdravio prisutne goste, i to:

* izabrane zvaničnike u Republici Srpskoj predsjednika Željku Cvijanović i potpredsjednike Josipa Jerkovića i Ramiza Salkića i srpskog člana Predsjedništva BiH iz Republike Srpske Milorada Dodika;
* predsjednika Narodne skupštine Republike Srbije Maju Gojković;
* predsjednika Vlade Republike Srbije Anu Brnabić;
* predsjednika Ustavnog suda Republike Srpske Džerarda Selmana,
* republičkog pravobranioca Milimira Govedaricu i predstavnike pravosudnih institucija Republike Srpske;
* predsjednika Akademije nauka i umjetnosti Republike Srpske Rajka Kuzmanovića;
* gradonačelnika grada Banja Luka Igora Radojičića,
* predsjednika Boračke organizacije Republike Srpske Milomira Savčića,
* predsjednike parlamentarnih stranaka sa sjedištem u Republici Srpskoj,
* ambasadora Ruske Federacije u BiH Nj.e. Petra Ivancova,
* ambasadora Narodne Republike Kine u BiH Nj.e. Ćen Bo,
* predsjednika Centralne izborne komisije Bih Branka Petrića sa saradnicima,
* prisutne predstavnike republičkih organizacija i institucija, kao i međunarodnih organizacija u BiH,
* akreditovane goste za praćenje rada sjednica Narodne skupštine i predstavnike sredstava informisanja, te i ostale goste i zahvalio se svima na prisustvu.

Predsjedavajući je konstatovao da je u skladu sa članom 6. Poslovnika Narodne skupštine Republike Srpske sjednicu sazvao predsjednik Narodne skupštine prethodnog saziva g. Nedeljko Čubrilović.

Na konsultativnom sastanku sa predstavnicima parlamentarnih stranaka u Narodnoj skupštini Republike Srpske, predložen je sljedeći

# DNEVNI RED:

1. Konstituisanje radnog predsjedništva;
2. Izbor Komisije za izbor i imenovanje;
3. Razmatranje Izvještaja Komisije za izbor i imenovanje i verifikacija mandata narodnim poslanicima;
4. Polaganje svečane zakletve narodnih poslanika;
5. Izbor predsjednika Narodne skupštine Republike Srpske;
6. Polaganje svečane zakletve predsjednika i potpredsjednikā Republike Srpske;
7. Polaganje svečane zakletve člana Predsjedništva BiH iz Republike Srpske;
8. Prijedlog odluke o broju potpredsjednika Narodne skupštine Republike Srpske;
9. Pokretanje inicijative za izbor delegata iz Republike Srpske u Dom naroda Parlamentarne skupštine Bosne i Hercegovine;
10. Pokretanje inicijative za izbor delegata u Vijeće naroda Republike Srpske;
11. Izbor potpredsjednikā Narodne skupštine Republike Srpske.

Nije bilo prijavljenih za raspravu povodom Prijedloga dnevnog reda, te se pristupilo izjašnjavanju.

(83 narodna poslanika su glasala ''za'', niko nije glasao ''protiv'', niko se nije ''uzdržao'' od glasanja)

Usvojen je dnevni red Prve redovne sjednice Narodne skupštine Republike Srpske.

## Ad–1: Konstituisanje radnog predsjedništva

Članom 6. stav 5. Poslovnika Narodne skupštine određeno je radno predsjedništvo Prve redovne sjednice Narodne skupštine Republike Srpske.

Sjednicom, do izbora predsjednika, predsjedavao je najstariji poslanik Dane Malešević, kome su pomagali: generalni sekretar prethodnog saziva Marko Aćić i tri najmlađa narodna poslanika iz reda tri političke stranke, odnosno koalicije koje imaju najveći broj narodnih poslanika, a to su:

* Denis Šulić, SNSD;
* Davor Šešić, SDS i
* Aleksandar Glavaš, DNS.

Predsjedavajući je obavjestio prisutne da je sastav Radnog predsjedništva utvrđen Poslovnikom, te da s obzirom na navedeno nema potrebe za izjašnjavanje glasanjem po datoj tački dnevnog reda.

## Ad–2: Izbor Komisije za izbor i imenovanje

Na osnovu prethodnih konsultacija i dogovora pristupilo izjašnjavanju o prijedlogu Odluke o izboru Komisije za izbor i imenovanje.

# O D L U K A

o izboru Komisije za izbor i imenovanje Narodne skupštine Republike Srpske

# I

U Komisiju za izbor i imenovanje Narodne skupštine Republike Srpske, izabrani su:

1. Igor Žunić, predsjednik;
2. Davor Šešić, zamjenik predsjednika;
3. Dušica Šolaja, član;
4. Radovan Višković, član;
5. Darko Mitrić, član;
6. Goran Selak, član;
7. Dragan Galić, član;
8. Senad Bratić, član i
9. Duško Ivić, član.

# II

Ova odluka stupa na snagu danom donošenja, a objaviće se u „Službenom glasniku Republike Srpske“.

(83 narodna poslanika su glasala ''za'', niko nije glasao ''protiv'', niko se nije ''uzdržao'' od glasanja)

Usvojena je Odluka o izboru Komisije za izbor i imenovanja u predloženom sastavu.

## Ad–3: Razmatranje Izvještaja Komisije za izbor i imenovanje i verifikacija

## mandata narodnim poslanicima

U ime Komisije za izbor i imenovanje Izvještaj je podnio g. Igor Žunić, predsjednik Komisije.

Nakon razmatranja navedenih odluka Centralne izborne komisije Bosne i Hercegovine, Komisija za izbor i imenovanje je utvrdila da su podaci iz uvjerenja o izboru svakog poslanika istovjetni sa podacima iz odluka, da su uvjerenja izdata od nadležnog organa, odnosno da nema spornih mandata i da su svi narodni poslanici prihvatili mandat i potpisali izjavu Centralnoj izbornoj komisiji.

Na osnovu navedenog Komisija za izbor i imenovanje jednoglasno predlaže Narodnoj skupštini Republike Srpske da potvrdi mandat narodnim poslanicima koji su im dodijeljeni kao kandidatima sa liste:

1. SAVEZ NEZAVISNIH SOCIJALDEMOKRATA SNSD
2. Radovan Višković
3. Dražen Vrhovac
4. Miroslav Vujičić
5. Vlado Đajić
6. Ognjen Žmirić
7. Igor Žunić
8. Goran Jerinić
9. Dragoslav Kabić
10. Valerija Lakić
11. Milica Lovrić
12. Srđan Mazalica
13. Obren Marković
14. Mara Milošević
15. Pero Petrović
16. Saša Popović
17. Mladen Popović
18. Željka Stojičić
19. Aleksandar Subotić
20. Ilija Tamindžija
21. Milutin Tasovac
22. Zoran Tegeltija
23. Gordana Tešanović
24. Darko Tomaš
25. Nataša Trifković
26. Nedeljko Ćorić
27. Dušica Šolaja
28. Nikola Špirić
29. Denis Šulić

2. SRPSKA DEMOKRATSKA STRANKA (SDS-SRSRS-SRS)

1. Darko Babalj
2. Željko Babić
3. Branko Butulija
4. Kostadin Vasić
5. Zoran Vidić
6. Nebojša Vukanović
7. Nedeljko Glamočak
8. Danijel Jošić
9. Sonja Karadžić Jovičević
10. Nebojša Marić
11. Ivanka Marković
12. Darko Mitrić
13. Miladin Stanić
14. Tomica Stojanović
15. Milan Tubin
16. Davor Šešić

3. DEMOKRATSKI NARODNI SAVEZ

1. Darko Banjac
2. Aleksandar Glavaš
3. Slavko Gligorić
4. Milan Dakić
5. Duško Ivić
6. Dane Malešević
7. Đorđe Popović
8. Milan Radović
9. Mirko Sovilj
10. Spomenka Stevanović
11. Spomenko Stojanović
12. Nedeljko Čubrilović

4. PDP RS – MLADEN IVANIĆ

1. Perica Bundalo
2. Gordana Vidović
3. Milenko Vićanović
4. Dragan Galić
5. Ljubiša Krunić
6. Draško Stanivuković
7. Jelena Trivić
8. Igor Crnadak
9. Milan Švraka

5. SOCIJALISTIČKA PARTIJA

1. Savo Vulić
2. Andrea Dorić
3. Petar Đokić
4. Risto Marić
5. Goran Selak
6. Maksim Skoko
7. Srđan Todorović

6. NDP DRAGAN ČAVIĆ – NS-SNS-SLOBODA

1. Krsto Jandrić
2. Nataša Stevanović
3. Aleksandar Fulurija
4. Dragan Čavić

7. ZAJEDNO ZA BiH

1. Senad Bratić
2. Mijo Perkunić
3. Edin Ramić
4. Begija Smajić

8. UJEDINjENA SRPSKA

1. Marinko Dragišić
2. Milan Petković
3. Natalija Trivić

U poslaničkoj raspravi povodom Izvještaja Komisije za izbor i imenovanje učestvovao je g. Nebojša Vukanović.

Zaključena je rasprava.

Pristupilo se izjašnjavanju o Izvještaju.

(79 narodnih poslanika je glasalo ''za'', niko nije glasao ''protiv'', 1 se ''uzdržao'' od glasanja)

Usvojen je Izvještaj Komisije za izbor i imenovanje.

## Ad–4: Polaganje svečane zakletve narodnih poslanika

U okviru ove tačke dnevnog reda narodni poslanici kojima je potvrđen mandat su položili svečanu zakletvu.

## Ad–5: Izbor predsjednika Narodne skupštine Republike Srpske

Klub poslanika DNS je podnio prijedlog da g. Duško Ivić bude izabran za predsjednika Narodne skupštine Republike Srpske.

Grupa narodnih poslanika iz DNS je podnijela prijedlog da g. Nedeljko Čubrilović bude izabran za predsjednika Narodne skupštine Republike Srpske, a za izvjestioca je određena gđa Spomenaka Stevanović.

U poslaničkoj raspravi učestvovali su g. Perica Bundalo i g. Nebojša Vukanović.

Potom su izvjestioci g. Darko Banjac i gđa Spomenka Stevanović pročitali biografije predloženih kandidata za predsjednika Narodne skupštine Republike Srpske.

Zaključena je rasprava.

Pristupilo izjašnjavanju o prijedlogu da se g. Duško Ivić izabere za predsjednika Narodne skupštine Republike Srpske.

(8 narodnih poslanika je glasalo ''za'', 1 je glasao ''protiv'', 68 ih se ''uzdržalo'' od glasanja)

G. Duško Ivić nije izabran za predsjednika Narodne skupštine Republike Srpske.

Zatim se pristupilo izjašnjavanju o prijedlogu da se g. Nedeljko Čubrilović izabere za predsjednika Narodne skupštine Republike Srpske.

(51 narodni poslanik je glasao ''za'', 29 ih je glasalo ''protiv'', niko se nije ''uzdržao'' od glasanja)

G. Nedeljko Čubrilović je izabran za predsjednika Narodne skupštine Republike Srpske.

Predsjedavajući je konstatovao da je g. Nedeljko Čuvrilović izabran za predsjednika Narodne skupštine Republike Srpske, čestitao novoizabranom predsjedniku, te ga zamolio da se obrati obrati prisutnima u parlamentu.

Uslijedilo je obraćanje

*Uvaženi narodni poslanici, dame i gospodo,*

*Kao što je Poslovnikom, sići ću za govornicu da vam se obratim sa par riječi.*

*Hvala.*

*Poštovana predsjednice Republike Srpske, poštovani srpski članu Predsjedništva BiH, uvaženi gosti, dame i gospodo,*

*Zahvaljujem što ste svojim prisustvom uveličali današnju sjednicu koja ima i svečani karakter.*

*Uvažene kolege narodni poslanici i članovi Vlade Republike Srpske, vaše ekselencije, predstavnici Srpske pravoslavne crkve, uvaženi predstavnici drugih konfesija, uvaženi gosti, dame i gospodo,*

*Iskreno vas pozdravljam i zahvaljujem na ukazanom povjerenju. Zahvaljujem svim građanima koji su izašli na izbore i u demokrtskoj atmosferi izabrali poslanike desetog saziva Narodne skupštine Republike Srpske.*

*Čast mi je da sam dobio vaše povjerenje da predsjedavam i ovim X sazivom najvišeg ustavotvornog i zakonodavnog organa vlasti. Narodna skupština je jedan od glavnih stubova Republike Srpske. Ovaj parlament je odraz tekovine demokratije i prava građana da posredno odlučuju o najznačajnijim pitanjima u svim oblastima društva u kome živimo.*

*Kao predsjednik X saziva Narodne skupštine i dalje ću se zalagati za očuvanje Republike Srpske u skladu sa Ustavom i međunarodnim aktima kojima je određen državotvorni subjektivitet Republike Srpske, unutrašnja struktura BiH, položaj konstitutivnih naroda i sva druga prava građana. Dosljedno ću se zalagati za očuvanje tekovina odbrambeno otadžbinskog rata i poštovaću volju svakog naroda da slobodno živi i ostvaruje svoja prava u Republici Srpskoj.*

*Uvažene kolege poslanici,*

*Najiskrenije vas molim da u duhu pozitivne parlamentarne demokratije i uz puno uvažavanje drugih poštujete pozitivne zakonske propise, a prvenstveno Ustav i Poslovnik o radu Narodne skupštine i da budete konstruktivni i dobronamjerni kako bismo radili u interesu i za dobrobit svih građana Republike Srpske.*

*Molim novinare, medije i svu javnost da budu objektivni prema radu Narodne skupštine, da uvažavaju činjenice i da, ako treba, budu kritični, ali sa valjanim argumentima.*

*Od stručne javnosti, udruženja i drugih organizacija očekujem da daju svoj konstruktivan doprinos i upute nam prijedloge, mišljenja ili sugestije s ciljem da Narodna skupština Republike Srpske radi što je moguće efikasnije.*

*Očekujem od svih organa vlasti Republike Srpske i zajedničkih organa BiH da sarađuju sa Narodnom skupštinom i poštuju naše odluke koje ćemo donositi u narednom periodu. Takođe, molim vas da zajedno radimo što je moguće efikasnije, da donosimo dobre, pravedne i provodive zakone koji će omogućiti napredak Republike Srpske i bolji život naših građana.*

*Republika Srpska je naša otadžbina i od nas zavisi njen položaj i napredak. Očekujem da svi zajedno radimo čestito i časno u skladu sa Ustavom i zakonom i da vodimo računa kakvo društvo i kakvu Republike Srpske ćemo ostaviti našim potomcima.*

*I prije nego što završim, da iskoristim priliku da pozdravim izaslanika predsjednika Srbije g. Vučića, g. Selakovića, predsjednicu Vlade Srbije koja je ovdje sa nama i naravno predsjednicu Skupštine Republike Srbije sa kojom smo i u dasadašnjem periodu veoma dobro sarađivali, uostalom kao i sa svim institucijama u Srbiji.*

*Hvala vam na pažnji i želim uspješan rad X saziva Narodne skupštine Republike Srpske.*

*Živjeli!*

*Živjela Republika Srpska!*

## Ad–6: Polaganje svečane zakletve predsjednika i potpredsjednikā Republike

## Srpske

Predsjednik Centralne izborne komisije Bosne i Hercegovine, g. Branko Petrić, novoizabranom predsjedniku Republike Srpske Željki Cvijanović i potpredsjednicima Ramizu Salkiću i Josipu Jerkoviću, uručio je certifikate o izboru.

Potom su imenovani položili svečanu zakletvu.

Uslijedilo je obraćanje novoizabranog predsjednika Republike Srpske Željke Cvijanović.

*Hvala lijepa,*

*Poštovani predsjedniče Narodne skupštine Republike Srpske, cijenjeni narodni poslanici, uvaženi novoizabrani članu Predsjedništva BiH iz Republike Srpske, poštovani izaslaniče predsjednika Republike Srbije, poštovana predsjednice Narodne skupštine Republike Srbije, poštovana predsjednice Vlade Republike Srbije, poštovani ministri, poštovani vjerski velikodostojnici, vaše ekselencije, uvaženi gosti, predstavnici socijalnih partnera, dame i gospodo, poštovani građani Republike Srpske,*

*U proteklom periodu imala sam priliku da se nebrojeno puta obratim u ovom cijenjenom domu, ali danas to po prvi put činim kao novoizabrani predsjednik Republike, što za mene predstavlja ne samo posebnu čast, već podrazumjeva i posebnu odgovornost.*

*Izbor za predsjednika Republike Srpske doživljavam kao priznanje za sve ono što sam zajedno sa svojim kolegama činila kao predsjednik Vlade u vremenu koje nije bilo nimalo lako i u okolnostima u kojima su brojni politički i finansijski izazovi prijetili sa svih strana, ali razumjela sam tad kao što razumijem i sad da su jake institucije najbolja odbrana od svih prijetnji i najbolja garancija opstanka Republike.*

*Pored toga stabilne institucije su i garancija izvršenja obaveza prema našim građanima i korisnicima budžeta, oni su garancija izgradnje infrastruktura i ukupnog razvoja Republike, garancija su da će se poštovati životi i napori onih koji su stvarali i gradili Republiku i da ćemo biti spremni za sve ono što će morati da se rješava u vremenima koja su ispred nas.*

*Danas je važan dan jer je nakon provedenih izbora konstituisana jedna od naših ključnih i najvažnijih institucija, Narodna skupština Republike Srpske u novom sazivu pred kojim svečanu zakletvu polažu predsjednik Republike Srpske i srpski član Predsjedništva BiH.*

*Uskoro će u ovom visokom domu biti izabrana i nova Vlada Republike Srpske, a odmah po tom biće usvojeni i naši strateški dokumenti budžet za 2019. godinu i program ekonomskih reformi. Ovim pokazujemo našu sposobnost da provedemo izbore na demokratski način i da budemo efikasni u formiranju vlasti kako bi naše institucije nastavile nesmetano da funkcionišu.*

*U naredne četiri godine našeg zajedničkog mandata i političkog i institucionalnog rada sigurno ćemo nailaziti na brojne prepreke, izazove, probleme, zato je važno da u Republici Srpskoj obezbjedimo jedinstvo institucija i mobilišemo dovoljno političke volje da bismo radili na programu razvoja Republike i učvršćivanju njene ustavne pozicije.*

*Zato je važno da sa timom iz Republike Srpske na čelu sa našim dosadašnjim predsjednikom i novoizabranim srpskim članom Predsjedništva BiH tjesno sarađujemo i usaglašavamo pozicije i stavove Republike.*

*Kao predsjednik Republike radiću na obezbjeđivanju institucionalnog i narodnog jedinstva. Svjest o važnosti Republike, njenog očuvanja, njene političke institucionalne finansijske stabilnosti i njenog ukupnog identiteta mora biti dominantna. Iako su neki priželjkivali, nažalost čak i radili na njenoj destabilizaciji, građani su ponovo i na ovim izborima jasno poručili da je Republika Srpska iznad svega i da je Republika Srpske na prvom mjestu. Zato i danas želim da iskažem duboku zahvalnost i poštovanje prema onima koji su svoje živote ili dijelove tijela ugradili u Republiku Srpsku. Za sve nas koji obavljamo najodgovornije funkcije, ali i za sve druge koji na bilo kojem mjestu rade u okviru sistema ili učestvuju u bilo kojem procesu važnom za Republiku, ove žrtve moraju biti osnovna vodilja u borbi za njeno dalje jačanje i razvoj i za njenu odbranu u ovim i svim drugim izazovnim vremenima.*

*Dame i gospodo, dragi građani,*

*Moja osnovna ideja kao predsjednika Republike biće ista ona kojom sam bila rukovođena i u prethodnom periodu, a to je jaka i stabilna prosperitetna Republika Srpska. To je Republika koja ima jasno artikulisan politički stav i koja se ne plaši da ga izrazi. To je Republika otvorena za svakoga da u njoj živi slobodno ko poštuje njene zakone i ko je spreman da nadograđuje njene vrijednosti. To je Republika koja će nastaviti da se razvija i gradi i u kojoj će institucije nastaviti da rade na poboljšanju uslova za život njenih građana. To je Republika koja je poštovana s polja i iznutra i koja gradi partnerstva sa drugima ne gubeći strpljenje, volju ili upornost da gradi mostove saradnje sa drugima, čak i onda kad se čini da su razlike nepremostive.*

*Iako smo malobrojni u poređenju sa mnogim drugim narodima ili Republikama vjerujem u naš ljudski potencijal i u svaki drugi potencijal Republike. Ako smo okupljeni oko interesa Republike onda mnogo toga možemo zajedno da uradimo, ako smo razjedinjeni ili ako su naše institucije slabe onda ništa nećemo ni moći ni postići.*

*Vlada na čijem sam čelu bila u prethodnom mandatu rukovodila se upravo ovom idejom. Radili smo zajedno sa predsjednikom Republike i našom Narodnom skupštinom kao veliki tim. Zato smo uspjeli da savladamo brojne prepreke, da očuvamo političku stabilnost i obezbjedimo privredni rast.*

*Uvaženi narodni poslanici, poštovani građani,*

*Naša Republika je danas stabilna. Vrijeme u kojem se danas obraćam ovom visokom domu kao novoizabrani predsjednik Republike sasvim je drugačije od onog vremena kad sam to u dva navrata činila kao mandatar za sastav Vlade. Vjerujem da će vrijeme u kojem će neki novi predsjednici i novi premijeri to činiti i biti bolji od ovog današnjeg, a to će značiti da se naša Republika kreće i da ide naprijed.*

*Već 16 mjeseci uzastopno bilježimo pozitivnu stopu realnog rasta bruto domaćeg proizvoda (BDP), a po prvi put on je dostigao i iznosi preko 10 milijardi KM. Postigli smo najviši nivo zaposlenosti od kad se mjeri ova statistička kategorija u Srpskoj, kao i rekordnu pokrivenost uvoza izvozom i naša industrijska proizvodnja bilježi, kao što znate, kontinuiran rast.*

*Budžet Republike je u potpunosti stabilan bez bilo kakvih neizmirenih dugovanja, izgradili smo preko 100 kilometara auto-puta, realizovali brojne druge projekte saobraćajne ili komunalne infrastrukture, izgradili ili rekonstruisali brojne škole, bolnice, studentske domove, vrtiće i sve to upravo zahvaljujući finnsijskoj stabilnost i disciplini.*

*Uspjeli smo kroz više koraka povećati penzije za oko 20%. Takođe, povećali smo i budžet za podsticaj u poljoprivredi. Povećali porodične i lične invalidnine i borački dodatak i druga socijalna davanja. Povećali smo plate svim radnicima i u javnom i u privatnom sektoru, uveli smo i neka nova prava, kao što je naknada za nezaposlene porodilje, zatim civilne invalidnine, kao i naknadu za naše demobilisane borce koji imaju preko 65 godina starosti, ali nemaju 15 godina osiguranog staža.*

*Posebno sam zadovoljna što smo sve pozitivne pomake u ekonomskoj i socijalnoj sferi ostvarili u bliskoj saradnji i kroz iskren dijalog sa našim socijalnim partnerima. Gradeći bolnice škole vrtiće, putnu infrastrukturu ili turističke komplekse, nastojali smo voditi računa o ravnomjernom razvoju i potrebama svih dijelova Republike, ali znam da je još mnogo izazova pred nama, zato je važno da u najkraćem roku izaberemo novu Vladu zbog čega i namjeravam da odmah sutra, svog prvog radnog dana kao predsjednik Republike, imenujem mandatara.*

*Kao predsjednik Republike insistiraću na očuvanju ustavnog kapaciteta i pozicije Republike i na odnosima u okviru BiH koji su definisani Dejtonskim sporazumom.*

*Republika Srpska svima u BiH i izvan nje pruža ruku partnerstva i saradnje, ali neće dozvoliti bilo kakve pokušaje ugrožavanja njene autonomije i njenih Ustavom definisanih nadležnosti.*

*Ubjeđena sam da uz harmonizovani i koordinisani rad institucija Republike Srpske i njenih predstavnika na nivou institucija BiH možemo ostvariti sve naše zajedničke ciljeve.*

*Razumijevajući istorijski trenutak u kojem živimo, te regionalna i globalna kretanja kao predsjednik Republike zalagaću se za najviše moguće jedinstvo ne samo institucija ili političkih aktera u utvrđivanju važnih pitanja ili stavova već i jedinstvo u cjelokupnom društvu. Nastojaću da podstičem na dijalog između institucija i socijalnih partnera, na mir i toleranciju prilikom rješavanja pitanja koja su od suštinskog interesa za našu Republiku .*

*Sa pozicije predsjednika Republike biću spona usaglašavanju stavova između naših predstavnika u institucijama Republike i na nivou BiH.*

*Pored navedenog namjeravam da postignem i dodatni aktivizam institucija univerzitetske zajednice i svih aktera u društvu u pogledu populacione politike i demografije. Sad kad smo izašli iz krize, riješili se dugovanja, uspostavili stabilan budžet, zabilježili rekordne pojedine makroekonomske pokazatelje, možemo reći da je to solidna osnova za dalje kretanje i za sve ono što je ostalo neizvršeno da se time sada pozabavimo.*

*Zato je neophodno da idemo u dalju modernizaciju kako bi društvo išlo u korak sa globalnim kretanjima i da bismo ponudili mladim ljudima ono zbog čega oni odlaze da žive i da rade negdje drugo.*

*Namjeravam da upravo uz podršku mladih ljudi i na njihovu, reći ću inicijativu, pokrenem veliku akciju moguće jedan cjelovit ili sveobuhvatan program pod nazivom „Srpska društvo u pokretu“. Treba nam više akcije, više mobilnosti, više inicijative, treba nam i čvršća veza sa našom dijasporom i kao predsjednik Republike namjeravam da se dodatno angažujem i na tom planu, iako sam na uspostavljanju veza sa našim ljudima u svijetu predano radila i tokom mog premijerskog mandata. Naša dijaspora se manifestiju kao veoma značajan ekonomski, intelektualni politički i komunikacijski resurs koji zaslužuje posebnu pažnju.*

*Moramo raditi zajedno, samo tako možemo opstati i uspjeti. Ako smo išta mogli naučiti iz istorijskog vrtloga kojem smo na ovim prostorima bili izloženi u protekla dva vijeka to je da su podjele među nama uvijek bile pogubne, da smo podjeljeni uvijek izlazili kao gubitnici. Podjela oduzima snagu naroda i oduzima snagu društva i krnji autoritet institucija, zato je važna jedinstvena Republika Srpska.*

*Na međunarodnom planu Republika je otvorena za saradnju sa svima. Proces evropskih integracija i pored problema kroz koje prolazi Evropska unija i pored svih onih devijacija koje prate ovaj proces unutar BiH ostaje jedan od prioriteta, ali naš stav je tu jasan, jesmo za Evropski put, ali ne prihvatamo pristup u kojem se ovaj proces zloupotrebljava ili koristi za neutralisanje ustavne uloge institucija Republike Srpske.*

*Zajedno sa drugim institucijama Republike Srpske insistiraću na punoj primjeni sistema koordinacije u procesu evropskih integracija. Republika Srpska jeste i nastaviće da bude ravnopravan i neizostavan partner u ovom procesu, ali se svi u BiH moraju kretati isključivo u okviru svojih ustavnih nadležnosti.*

*Dame i gospodo, uvaženi narodni poslanici,*

*Iako neki pokušavaju da nametnu vještačku podjelu, naše opredjeljenje ka evropskim integracijama nikako ne isključuje intenzivnu saradnju sa drugima izvan ove unije. Ruska Federacija je naš dokazani prijatelj i naši odnosi na političkom ekonomskom, kulturnom i svakom drugom planu postaju sve razvijeniji. Rusija je jedan od najvećih investitora u Republici Srpskoj. Ona dosljedno insistira na poštivanju Dejtonskog sporazuma u BiH i predstavlja glas pravičnosti i principijelnosti u Savjetu bezbjednosti UN, suprostavljajući se dezinformacijama koje se tamo plasiraju o stanju u BiH.*

*Naši odnosi sa NR Kinom takođe postaju sve razvijeniji. Interes kineskih investitora sve je prisutniji, a naučna i kulturna saradnja postaje sve vidljivija i mi smo čvrsto opredjeljeni da tu saradnju dodatno osnažimo.*

*Naš odnos prema SAD je otvoren i pozitivan. U Republici Srpskoj je pozdravljen stav predsjednika Trampa o ne mješanju u unutrašnje stvari drugih država. Sa SAD Republika dijeli mnoge zajedničke vrijednosti, uključujući i borbu protiv terorizma kojem smo svi direktno ili indirektno izloženi.*

*Žalimo zbog propuštenih mogućnosti u prošlosti da naše razumijevanje bude i bolje, vjerujem da to može da se desi u budućnosti onda kad nametnuti stereotipi ustupe mjestom jednom racionalnijem i objektivnijem pristupu.*

*Pitanje NATO-a je za nas veoma osjetljivo iz više razloga. Ovaj cijenjeni Dom, usvajajajući Rezoluciju o neutralnosti, jasno se opredijelio po tom pitanju ukazujući da se između Srpske i Srbije ne može praviti bilo kakva NATO granica na Drini. Ukoliko se Srbija ikada drugačije izjasni po pitanju članstva u NATO-u smatramo da o tome narod Srpske treba da se izjsni putem referenduma, to naravno ne znači da Republika i njene institucije nisu spremne ostvarivati saradnju u postojećim ugovornim edukativnim i programskim okvirima kao što je npr. partnerstvo za mir u cilju jačanja opšte bezbjednosti, a posebno unapređenja bezbjednosnih kapaciteta naše Republike.*

*Naravno, želimo dobru saradnju sa svima u našem okruženju. Nažalost, malo, malo toga se promijenilo nabolje u odnosima između država nastalih raspadom bivše Jugoslavije. Za nas je od suštinskog značaja upravo odnos Republike Srpske sa Srbijom za koji s ponosom ili za koji s ponosom možemo reći da nikada nije bio bolji i da naša saradnja nikada nije bila intenzivnija.*

*Zahvalni smo rukovodstvu Republike Srbije na čelu sa predsjednikom Vučićem na svoj pomoći i podršci koju su pružili Republici Srpskoj na razumijevanju i na konkretnim projektima koji su realizovani širom Republike u našim opštinama.*

*Kao predsjednik Republike radiću na jačanju naših veza i na čvršćem privrednom i infrastrukturnom povezivanju Srbije i Srpske. S obzirom na zajedničke probleme kao što su migrantska kriza, radikalizam ili opasnost od terorizma neophodno je i dalje jačati mehanizme našeg udruženog djelovanja u cijelom regionu.*

*S pravom možemo reći da je Republika Srbija iskreni oslonac Republici Srpskoj, a da je Republika Srpska s mnogo ljubavi zagledana u Srbiju.*

*U državi poput BiH čija suverenost je teško nagrižena postojanjem visokog predstavnika, djelovanjem stranih sudija u Ustavnom sudu BiH ili dnevnim uplitanjem stranih diplomata u život domaćih institucija, teško je definisati mnoge stvari. Zato je važno da u Republici Srpskoj gradimo opštu stabilnost i funkcionalnost naših institucija.*

*Dame i gospodo, poštovani građani,*

*Kao što je već rečeno, Republika Srpska proteklih godina i pored brojnih otežavajućih okolnosti ide uzlaznom linijom. Od nove Vlade Republike Srpske očekujem da nastavi ove pozitivne trendove i da njeguje dijalog sa našim socijalnim partnerima koji smo razvijali u prethodnom periodu.*

*Zajedničkim snagama moramo raditi na otvaranju novih radnih mjesta, podizanju standarda stanovništva i modernizaciji našeg društva. Samo na taj način možemo odgovoriti na izazove koji se nalaze pred cijelim regionom, ali i pojedinim članicama Evropske unije, a to je migracija radne snage, posebno mladih.*

*Budućnosti Republike nema bez njenih mladih generacija i institucije su u proteklom periodu različitim mjerama djelovale u pravcu pružanja podrške ovoj populaciji u našem društvu. Moraćemo nastaviti sa ovakvim djelovanjem pri čemu ne smijemo zaboraviti ni ostale kategorije našeg stanovništva. Zajednički se moramo boriti za podizanje standarda života u Republici Srpskoj jer ona ima dovoljno potencijala da u njoj kvalitetno žive svi.*

*Uz postojeće mjere kao što su finansiranje vantjelesne oplodanje, stambene subvencije mladim bračnim parovima, podrška našim porodiljama, učenicima, studentima, višečlanim porodicama biće neophodno ulagati dodatne napore u pravcu poboljšanja demografske slike u Republici Srpskoj.*

*Uz privredni razvoj, modernizaciju ekonomije i priliv investicija neizostavno je vezana i reforma našeg obrazovnog sistema i njegovo prilagođavanje zahtjevima tržišta rada, kao i uvođenje modernih razvojnih tehnologija.*

*Iako smo napravili određene pomake na tom planu reći ću otvoreno ovom prilikom da nisam zadovoljna onim što smo postigli i da sam mnogo puta i kao premijer bila zapanjena količinom otpora prema ovoj, slobodno ću reći najvažnijoj reformi bez koje nema ni sigurnog zaposlenja ni sigurnog privrednog rasta. Samo ekonomski osnažena Republika može biti politički institucionalno stabilna i oduprijeti se svim izazovima i zato je važno da reformišemo naš sistem.*

*Poštovane dame i gospodo,*

*Preuzimajući dužnost predsjednika Republike Srpske svečano se obavezujem da ću sve svoje ljudske i institucionalne potencijalne koristiti za zaštitu ustavnog položaja Republike Srpske i njen prosperitet. Takođe, posebno želim da istaknem da ću djelovati kao predsjednik svih građana Republike Srpske bez obzira na njihovu političku, partijsku, nacionalnu ili neku drugu pripadnost, da ću insistirati na zaštiti prava i sloboda svih građana koja su im Ustavom garantovana, uključujući i manjinske grupe i posebno kao i do sada najugroženije kategorije stanovništva.*

*Čvrsto vjerujem u Republiku Srpsku i njen narod i znam da samo zajedno možemo kreirati budućnost kakvu želimo nama, i posebno našoj djeci. Ubjeđena sam da ćemo za četiri godine sa ponosom zajedno konstatovati da je Republika Srpska politički, ekonomski, institucionalno stabilnija i jača. Vjerujem da ćemo i kao ljudi kojima su naši građani poklonili povjerenje na proteklim izborima opravdati njihova očekivanja predano radeći u interesu naše Republike.*

*Hvala vam na pažnji!*

*Neka vječno živi Republika Srpska!*

## Ad–7: Polaganje svečane zakletve člana Predsjedništva BiH iz Republike Srpske

Nakon polaganja svečane zakletve člana Predsjedništva BiH iz Republike Srpske Milorada Dodika i potpisivanja iste, predsjednik Skupštine ga je uz čestitke pozvao da se obrati prisutnima u parlamentu Srpske.

*Poštovani predsjedniče Narodne skupštine Republike Srpske, narodni poslanici, uvaženi predstavnici Republike Srpske, poštovana predsjednice Narodne skupštine Republike Srbije, Vlade, poštovani izaslaniče predsjednika Republike Srbije, poštovani vjerski velikodostojnici, vaše ekselencije, eminencije, dragi gosti, dame i gospodo, poštovani građani Republike Srpske,*

*Nakon dva mandata u osam prethodnih godina na mjestu predsjenika Republike Srpske osjećam se ponosno jer sam ispunio sve ciljeve na očuvanju Republike Srpske u ovom vremenu.*

*Izborom za člana srpskog člana Predsjedništva moja politika se neće mijenjati, mijenja se samo moje radno mjesto. Ja ostajem u Republici Srpskoj i nikuda ne idem, idem samo da odradim još jedan važan posao za Republiku Srpsku.*

*Na nedavno završenim opštim izborima u BiH dobio sam oko 370.000 glasova naših građana, moga naroda koji mi je dao povjerenje da u naredne četiri godine budem srpski član Predsjedništva BiH.*

*Dozvolite mi da se ovom prilikom zahvalim svima koji su glasali za mene, ali isto tako i onima koji nisu jer su oni svojim glasom sigurno demokratski kapacitet Republike Srpske i pokazali da u Republici Srpskoj se na izborima bira i da je sloboda izražavanja mišljenja i te kako prisutna.*

*Broj osvojenih glasova me čini sretnim i ponosnim naravno, ali i tolika podrška koju sam dobio u prvom redu je velika obaveza, zato ću na tu podršku gledati ne kao nagradu, što je u izvjesnom smislu u politici i jeste, nego prije svega na obavezu da sa svojim saradnicima na ključnim pitanjima za sudbinu Republike Srpske radim predano svaki dan bez oklijevanja. Tu podršku ću gledati kao opomenu da nikada ne zaboravim ko me izabrao u Predsjedništvo i gdje sam dobio glasove.*

*Moja i vaša izborna baza je Republika Srpska. To i meni kao novoizabranom članu Predsjedništva i vama kao novoizabranim narodnim poslanicima mora biti svetinja. Ako meni i vama ova zemlja, naša zemlja Republika Srpska, ne bude prije iznad svega bićemo na pogrešnom putu, a ja se nisam kandidovao da lutam, kandidovao sam se i pobjedio da sa svojim znanjem, iskustvom, energijom i patriotizmom, stavom u funkciji jačanja Republike Srpske i našeg naroda to upravo i uradim. Posebno želim da naglasim riječ patriotizam jer ne tako davno vidjeli smo kako to izgleda kada se ta riječ i ponašanje zaborave.*

*Po završetku naših mandata moraćemo tog istog naroda koji nam je ove glasove izabrao nas na ova mjesta, zato vi i ja već danas treba da razmislimo kako će izgledati naš poslednji dan, radni dan na mjestima koje smo dobili, vi kao poslanici, a ja kao srpski član Predsjedništva. Ako taj dan zamislimo kao dan u kome se nećemo stidjeti ni predaka ni potomaka, onda je jasno da je naš jedini put neprestana borba za interese i napredak Republike Srpske bio ispravan.*

*Izabran sam za srpskog člana Predsjedništva i ne mislim da idem na poziciju koja je na bilo koji način nadređena Republici Srpskoj nego dapače podređena, što je i definisano Ustavom. Ne mislim ni da moj rad u Sarajevu može biti lišen saradnje sa institucijama Republike Srpske, on će biti predan, svakodnevan i biću u komunikaciji sa predsjednikom, Narodnom skupštinom i Vladom, svim institucijama i nijedna moja odluka i odluka, nadam se svih u zajedničkim institucijama, neće biti bez koordinacije i saglasnosti sa institucijama Republike Srpske. To je tako prirodno, normalno, ustavno patriotski i obaveza.*

*Moj glas u Predsjedništvu biće jak koliko i vaš stav u ovoj Narodnoj skupštini jer i ja svoju snagu crpim iz snage ove Republike. Moji politički stavovi i konkretne aktivnosti u Predsjedništvu biće direktan plod konsultacije dakle s vama ovdje najodgovornijim u Republici Srpskoj i ja se smatram kao dio vas. Zato sam i smatrao da zakletvu o svojoj odgovornosti za rad u Predsjedništvu BiH treba prije svega da položim ovdje pred izabranim predstavnicima naroda koji žive ovdje u Republici Srpskoj, tamo gdje sam dakle izabran od strane tog naroda.*

*Republika Srpska je u centru mog političkog djelovanja od kako se bavim politikom. Ona će biti centar mog djelovanja i u Predsjedništvu BiH. Ono što nije interes Republike Srpske neće biti ni interes BiH. Ukoliko na tom stavu ne budem mogao da istrajem sam zbog mogućnosti preglasavanja neću se libiti da za taj stav tražim upravo vaše izjašnjavanje kako je to predviđeno Ustavom. Niko ne treba da zamišlja da ću propustiti priliku da to uradim jer ne želim da Republika Srpska nigdje bude preglasana i dovedena u pitanje i dovedena u poziciju da bude majorizirana.*

*Sa pozicije srpskog člana Predsjedništva nisam spreman da usporim i zaustavim ili osporim bilo koji razvojni projekat u Federaciji BiH, ali isto tako neću dopustiti da druga dva člana Predsjedništva ni u kom smislu zaustave Republiku Srpsku. Nisam spreman da prosperitet naše Republike i našeg naroda gradim na štetu bilo kog drugog naroda ili Federacije BiH i očekujem da se i druga dva člana Predsjedništva s istim senzibilitetom odnose prema Republici Srpskoj i srpskom narodu koji me izabrao.*

*Kao srpski član Predsjedništva insistiraću da se Dejtonski mirovni sporazum posebno aneks 4 tj. Ustav BiH primjenjuje u punom smislu te riječi, ne duhom sporazuma već slovom sporazuma. Nepoštivanje Dejtonskog sporazuma pokušajima neustavne centralizacije BiH i favorizacijom zahtjeva interes jednog od tri konstitutivnog naroda dovelo je do brojnih poteškoća u funkcionisanju BiH. Poštovanje decentralizovane strukture predviđene Dejtonskim sporazumom od strane domaćih i međunarodnih zvaničnika i predstavnika osnovni je preduslov napretka, jer je upravo takva struktura jedini garant funkcionalnosti vlasti u entitetima, čije institucije su javni pravi servis građana i koji su nosioci ekonomskog razvoja socijalnih politika u oblasti, i politika u oblasti obrazovanja zdravstva energetike, saobraćaja, poljoprivrede i svim drugim sektorima od značaja za svakodnevni život građana i napredak naše zajednice.*

*Budući da su brojne institucije uspostavljene na nivou BiH nepravnim korištenjem visokog predstavnika, potrebno će biti pažljivo razmotriti način njihovoga daljnjeg funkcionisanja. Potrebno je takođe doći do političkog dogovora o načinu vraćanja ustavnih nadležnosti u okviru institucionalnih struktura eniteta, kako to i pripada Dejtonskim sporazumom i njegovim aneksom, kao i zaustavljanje bilo kakve daljnjeg pokušaja derogiranja i preuzimanja entitetskih nadležnosti kroz čvrstu koordinaciju i saradnju, dakle vas i institucija Republike Srpske, i mene i naših ljudi na nivou, zajedničkom nivou.*

*Zalagaću se da se Republika Srpska i Federacija BiH izbore za unutrašnji suverenitet Bosne. Da izabrani političari preuzmu odgovornost za upravljanje zemljom i da diplomatski predstavnici rade svoj posao kao svagdje u drugim zemljama.*

*Kolonijalna uprava, kako bi se najjednostavnije moglo opisati djelovanje visokog predstavnika u BiH od `95. do danas, umrtvila je sposobnost domaćih političkih elita da uopšte razgovaraju, a ne da rješavaju probleme. Bošnjaci naviknuti na naklonu stranu faktora najčešće su odustali od razgovora računajući da će njihove političke ideje nametati stranci. Nažalost, mnogo puta u prošlosti je upravo bilo tako, tako je i ponašanje visokog predstavnika, pojedinih ambasadora koji su se oslanjali radije na njih nego na dogovor sa druga dva naroda, Srbe i Hrvate dovelo u poziciju da preispitaju smisao opstanka u takvoj državnoj zajednici. Stoga ću se zalagati za što skorije zatvaranje kancelarije visokog predstavnika za BiH koji je između ostalog flagrantno kršio međunarodno pravo, izlazio iz okvira nadležnosti koje su mu date i počinio niz krivičnih djela u kontinuitetu.*

*Pogrešnim tumačenjem aneksa 10 Dejtonskog mirovnog sporazuma izvan Bečke konvencije, te uz podršku dijela međunarodne zajednice i Savjeta za implementaciju mira, visoki predstavnik je zloupotrebom tzv. bolonjskih ovlašćenja koja je sam sebi pribavio, nametnuo 460 propisa najvećim brojem zakona na nivou BiH ,nametnuo 111 ustavnih amandmana na ustav entiteta, vansudskim kažnjavanjem lišio ljudskih prava najmanje 250 lica, te imenovao oko stotinu osoba za različite pozicije u institucionalnim strukturama BiH, uz sve to vršio je stalni pritisak da se BiH centralizuje na silu, a entiteti u svemu tome liše svojih ustavnih nadležnosti i što je moguće više obesmisle. Njegovo izvještavanje je u Savjetu bezbjednosti Generalne skupštine UN uvijek bilo netačno, uvijek je bilo na štetu Republike Srpske i nikada nije bilo objektivno. Nametanje programa 5+2 kao uslov za zatvaranje kancelarije visokog predstavnika u današnjim uslovima je neprihvatljiva i kontraproduktivna priča. Sva ključna pitanja u BiH, pa i opstanak visokog predstavnika, mogu i treba da budu riješena isključivo dogovorom konstitutivnih naroda i njegovih političkih predstavnika. Svaki dan njegovog opstanka u BiH umanjuje šansu da BiH profunkcioniše u skladu sa međunarodnim ugovorom na kojem je u ostalom i nastala, zato potpisnice aneksa 10 koje su uvele visokog predstavnika svojim potpisivanjem, a to su Srbija, Hrvatska, Republika Srpska, Federacija i zajednički nivo BiH treba da se dogovore oko toga da se ukine ovaj aneks i konačno odbaci prisustvo visokog predstavnika. Ukoliko ima neko u Bosni ko smatra da ona treba da preživi, onda taj neko mora da zna da je to nemoguće sa međunardnom upravom ovdje. Veoma često od tih istih stranaca čujemo kako treba jačati institucije BiH i mi se slažemo sa njima u tom pitanju, ali za početak bi trebalo da prestanu da se miješaju u rad tih institucija kako bi one profunkcionisale u punom kapacitetu.*

*Za međunarodne aktere je potpuno normalno da se oni upliću u rad npr. suda i tužilaštva, što je u normalnim zemljama nezamislivo, a veoma često vole da kažu kako su to dvije institucije pod političkim uticajem. Kada pominju politički uticaj ne misle na svoje neprimjereno miješanje u rad pravosuđa BiH, oni isključvio misle na legalno izabrane političare u BiH, zato mislim da je krajnje vrijeme da se prestane sa matricom da smo mi birani na demokratskim izborima krivci, a oni bez ikakvog legitimiteta neizabrani stranci ovdje za nešto zaslužni.*

*Da ne bude nejasnoća, protivnik sam bilo čijeg miješanja u rad pravosuđa i to sam pokazao u svojoj praksi i u svom životu i zato ću se boriti da se ovo nepodnošljivo miješanje koje smo vidjeli od strane nekih ambasadora i ljudi koji su reformisali pravosuđe na nivou BiH namećući sud i tužilaštvo mimo Ustava BiH na nivo BiH promjene čitavu ustavnu i političku strukturu BiH naravno i Republike Srpske.*

*Stoga ću naredne četiri godine učiniti sve da se narodima u BiH vrati sudska vlast koju su uzurpirali stranci u Ustavnom sudu BiH. Ustavni sud je nažalost još jedan eksplicitan dokaz da je BiH okupirana iznutra. U kojoj suverenoj državi o tako važnim pitanjima kao što su ustavna odlučuju stranci i strani državljani, čak i da su strane sudije u Ustavnom sudu donosili odluke u korist Republike Srpske, što se nikada nije desilo, ja bih zahtjevao da oni napuste sud. Smatram da svi zajedno možemo doći do kvalitetnog zakonskog rješenja o Ustavnom sudu u kojem bi, između ostalog, stranim sudijama onemogućili rad u toj pravosudnoj instituciji ili treba da živimo u uvjerenju da ovdje nema dovoljno domaće pameti da bi se popunila ta mjesta u Ustavnom sudu i da nismo u mogućnosti da uredimo način djelovanja tog Ustavnog suda.*

*Želim da kažem da je Ustavni sud BiH Ustavom propisana pravosudna institucija u BiH i jedina ona bi trebala da odražava princip ravnopravnosti konstitutivnih naroda i potrebu za uvažavanjem njihovih vitalnih interesa. Nažalost, Ustavni sud već više od dvije decenije o svim važnim predmetima odluke donosi preglasavanjem dva od tri konstitutivna naroda uz pomoć stranih sudija, koji što nisu izabrani od strane domaćih institucija, po pravilu svoj glas pridružuju sudijama iz reda bošnjačkog naroda. Time se obesmišljava sam koncept na kojem počiva Dejtonski sporazum. Ustavni sud je u praksi predviđao odluke, potvrđivao odluke visokog predstavnika i kao njegova produžena ruka učestvovao u protivustavnoj centralizaciji BiH.*

*Ustavni sud BiH je jedinstven i po tome što funkcioniše bez legitimnog pravnog uporišta jer ni nakon 23 godine nakon potpisivanja Dejtonskog sporazuma nije usvojen Zakon o Ustavnom sudu, nego taj sud djeluje po samo donešenim pravilima koji su donijeli uz saradnju sa međunarodnom upravom, koji bi naravno i neophodno je da se učini donošenje zakona o ustavnom sudu, kako bi se uredio način rada iz toga. Stoga ću se zalagati za hitno donošenje zakona o Ustavnom sudu kojim bi bio definisan sastav suda, jasno naznačena njegova nadležnost te propisana precizna pravila njegovog rada i funkcionisanja. To je od suštinskog značaja za uspostavljanje njegovog legitimiteta, ali i za ispunjavanje uslova za pristupanje Bosne Evropskoj uniji.*

*Neću odustati ni od redefinisanja Suda i Tužilaštva BiH, dvije neustavne pravosudne institucije nametnute od strane visokog predstavnika. Nije dovoljno utvrditi da je nešto ustavno ako je to nametnuo visoki predstavnik ili ako je to donijela Parlamentarna skupština. Ustavna procedura za prenos nadležnosti je veoma jasna, bez odluka i ugovora između dva entiteta nije moguće doći i pristupiti glasanju na Parlamentu BiH o jednom pitanju. Prethodno pitanje jeste ugovor strane, a strane po Dejtonskom sporazumu jesu Republka Srpska i Federacija BiH.*

*Strukturalni dijalog sa EU otpočet je još 2011. godine, o pravosuđu koji je imao za cilj da se usaglase stavovi i postigne dogovor u ovoj oblasti, nije dao rezulate, a povjerenje u te dvije institucije je do te mjere urušeno da je njegov opstanak u ovom obimu potpuno besmislen. Očekujem da će konačno biti razumijevanja kod partija u Federaciji, o neophodnosti izmjena zakona o sudu i tužilaštvu, kao i neophodnim i sveobuhvatnim reformama sistema VSTS. Neophodno je naravno što hitnije usvojiti novi zakon o sudu, budući da on ni u kom slučaju ne treba da bude nadležan za krivična djela propisanam zakonima entiteta i zakonima Brčko Distrikta kako je to sada slučaj.*

*Takva stroga podjela nadležnosti saglasna je sa Ustavom BiH o podjeli nadležnosti i taj Ustav BiH aneks 4 biće osnovica mog rada. Sve ću gledati kroz prizmu Ustava, ustavnih rješenja, pa čak i ono što su u međuvremenu činili i donosili i nama govorili da je u potrebama za neki budući prosperitet, a mi to ništa nismo osjetili.*

*Mnoge institucije nametnute na taj način u BiH nisu dale nikakve rezultate, 84 nadležnosti otete od Republike Srpske danas tavore na nivou BiH kao dokaz gluposti međunarodnog faktora koji je samozadovoljno pokušao da objasni kako upravo ta centralizacija dovodi nas u poziciju da imamo efikasan i uspješan sistem, sada vidimo da to nije tako. Danas Republika Srpska pokazuje da je sposobna da radi i da implementira sve teške odluke, pa i odluke ovoga tipa.*

*Moram da kažem da u okviru mojih napora zajedno sa saradnicima na zajedničkom nivou učiniću sve da Ustav BiH aneks 4 Dejtonskog sporazuma onako kako bude napisan bude definitivno primjenjen.*

*Neću biti onaj kojem ću moći objašnjavati da je nešto potrebno, a da nije u skladu sa interesima Republike i našeg naroda učinim bez obzira na dobre namjere na koje su mnogi ukazivali. Ne vjerujem u dobre namjere međunarodne zajednice u BiH.*

*Pozivam dakle, ali to možemo da popravimo, pozivam Savjet Evropske unije da BiH bez odlaganja dodijeli status kandidata za članstvo u EU. Radiću na tome, možda je to nekima u Evropi smiješno, možda misle da nismo dovoljno ispunili dovoljno kriterij, ja ću reći da je u evropskoj praksi bilo mnogo prilika kada je Evropa davala čak i status članice EU, a da mnogi nisu bili obavili sve svoje neophodne poslove. Smatram da bi taj korak osnažio već posrnuli evro-optimizam, a narode i političke elite u BiH ohrabrio da nastavimo sa prilagođavanjem, usaglašavanjem našeg zakonodavstva sa zakonodavstvom EU.*

*Republika Srpska ostaje, kao što ste mogli da čujete od predsjednice Republike Srpske, posvećena evropskom putu, ali to nikad do danas bila nije jedina alternativa. Mi želimo da sarađujemo sa Evropskom unijom, zahvalni za sve dobre projekte koji su nam dali i podržali. Želimo da im se zahvalimo za neprestane pokušaje da reformišemo naše društvo u najboljem smislu, ali isto tako ne mogu da im se zahvalim zato što su van ustava, van demokratske evropske prakse podržali nasilje visokog predstavnika i najčešće bili pokrovitelji njegovih odluka. Ta Evropska unija ne može da ima našu podršku.*

*Mi ćemo nastaviti da sarađujemo i sa drugima. Ruska Federacija je naš prirodni i moćan saveznik. Mi smo zahvalni Ruskoj Federaciji na svemu onome što je učinila kroz implementaciju Dejtonskog sporazuma da bude i da se čuje pravi glas. Nikada od Ruske Federacije nisam čuo nikakvo političko uslovljavnje dok s druge strane jesam čuo s nekih drugih zapadnih strana.*

*Mislim da je vrijeme tome prošlo i da je nemoguće da više bilo ko uslovljava bilo koga za bilo šta ovdje.*

*Naša saradnja s Ruskom Federacijom nastaviće se u okviru dobre saradnje BiH i Ruske Federacije. Isto tako sa Kinom i njihovom narastajućom ekonomijom i političkim značajem želimo da ostvarimo što je moguće dinamičnije odnose, a naravno i SAD, kako to i nalažu i naši interesi i naša praksa, da učinimo sve da naši odnosi budu na višem niovu razumijevanja, uvažavanja i ne miješanja u unutrašnje stvari.*

*Narodna skupština Republike Srpske u prošlom sazivu izglasala je rezoluciju o vojnoj neutralnosti Republike Srpske. To je ključni dokument iz kojeg ću da crpim svoj stav u Predsjedništvu kad je u pitanju pristupanje BiH i NATO-u. Odluka o pristupanju NATO-u, želim da budem jasan, nikada nije donesena u BiH, sve ostalo su špekulacije i pokušaji da se uputi na taj put. Danas mi tu odluku nemamo, nećemo je ni imati. Republika Srpska se opredjelila za vojnu neutralnost što bi drugi dio BiH treba da uvaži kao jasan stav građana koji žive ovdje i zato i s ovog mjesta poručujem da bi svako insistiranje na promjeni našeg stava u Predsjedništvu bilo čisto gubljenje vremena. BiH će biti vojno neutralna jer vojno svrstavanje sa bilo kojom silom u svijetu nema podršku našeg naroda i danas smatram da su oružane snage BiH skupa bespotrebna institucija o kojoj bi vrijedilo ponovo raspravljati. Predložiću ili da se BiH demilitarizuje ili da se za početak značajno smanje troškovi za oružane snage, čiji troškovi čine četvrtinu ukupnog budžeta BiH. Pomenuto prilagođavanje potrebama podrazumijeva svođenje vojske na dva roda, a to su učešće u mirovnim operacijama i na protokolarne obaveze, ostalo što sada vrše oružane snage BiH treba premjestiti u civilni sektor kao što su civilna zaštita, zaštita deminiranja, pomoć pri elementarnim nepogodama i slično, a ne da to bude posao vojske.*

*Demilitarizacijom BiH oslobodila bi se značajna količina novca koji se može uložiti na daleko bolji i svrsishodniji način u BiH. Vjerujem da su politike rata i sukoba daleko iza nas i da se svi zajedno trebamo okrenuti pitanjima koje naše narode primarno zanimaju, a to je naravno bolji životni standard, ulaganje u oružane snage, ne može me niko u to uvjeriti, sigurno nije nešto od čega će narod BiH bolje da živi, čak ne i sigurnije.*

*Ja smatram da je BiH u jednom apsurdnom položaju što se tiče vojske i djelovanja i upotrebe vojske. Ne želim da govorim o apstrakcijama, ali ću samo jednu stvar reći, na globalnom nivou gdje vidimo polarizacije sigurno nikakva struktura u BiH ne može biti, vojna struktura u BiH ne može da bude u takvoj polarizaciji bilo kakva snaga i garant mira i bezbjednosti u BiH.*

*Republika Srpska ima prijatelje, dakle u svijetu, a nama je najvažnije naše prijateljstvo i naš odnos sa Republikom Srbijom. Trudiću se da drugi ne osporavaju naše prijateljstvo, vraćajući ih sa granice što smo gledali ne tako davno. Mi svoja prijateljstva nismo gradili da bi bila na bilo čiju štetu. Ako smo jedan od tri konstitutivna naroda i jedan od dva entiteta, a to sigurno jesmo jer tako piše u Ustavu, zalagaćemo se da drugi s puno uvažavanja gledaju i na naše prijatelje.*

*Unapređenje odnosa BiH i Srbije biće jedan od mojih najvažnijih prioriteta. Odnosi sa Srbijom za Republiku Srpsku su od prvorazrednog značaja i to se ne može promijeniti. Mi sa Srbijom imamo bratski ugovor. Srbija je naš oslonac, naš stariji brat i podrška u svakom smislu. Ono što bude zavisilo od mene kao srpskog člana, a odnosilo se na Srbiju, unaprijed poručujem da se moj stav po tom pitanju nikada neće razlikovati od stava Srbije. Ovo ne želim da bilo ko shvati ko ultimatum, to je činjenica o kojoj neću polemisati ni sa kim. Kao srpski član Predsjedništva nikada neću glasati za bilo koju odluku koja bi išla na štetu Srbije.*

*Republiku Srpsku doživljavam kao most za spajanje Federacije i drugog dijela BiH i Srbije i pozivam sve dobronamjerne u Bosni da taj most pređemo što je prije moguće i unaprijedimo našu saradnju.*

*Želim da se zahvalim rukovodstvu, današnjem rukovodstvu Srbije na čelu sa predsjednikom Vučićem, za plodonosnu saradnju koju smo stvarali, za podstrek koji su nam davali, za novac koji su uputili građanima Republike Srpske niz širom opština gdje smo izgradili mnoge škole i vrtiće. To je za nas bilo važno ne samo kao novčani izraz podrške nego jedna moralna podrška Srbije za koju mi svi ovdje osjećamo veliku simpatiju i naravno veliko bratstvo.*

*Ono na čemu ću insistirati je upravo regionalna saradnja.*

*Dame i gospodo,*

*Nakon osam godina, dakle koliko sam proveo na mjestu predsjednika Republike Srpske, mogu da kažem da smo naporno radili u koordinaciji svih institucija Republike Srpske, postavili smo Republiku Srpsku na zdrav kolosjek. Vrijeme velike ekonomske krize koje nas je zadesilo, naravno sa sistemskim problemima i našeg društva i čitave BiH, ostavilo je određene tragove i na našu privredu i ekonomiju i iz njega smo, nadamo se izašli, mada nikada ne treba u to biti siguran.*

*Vrijeme koje je pred nama tražiće nove napore i nova rješenja kako bi se životni standard naših građana unaprijedio, to podrazumijeva nova radna mjesta i sve ono o čemu smo mogli da čujemo i od predsjednika Republike.*

*Republiku Srpsku u naredne četiri godine vidim kao stabilnu politički sa jasnim izraženim jedinstvom njenih institucija, ali Republiku koja je veliko gradilište, koja će nastaviti da gradi svoj centralni i infrastrukturni projekat, a to je auto-put prema Srbiji, dalje od Doboja preko Modriče, Brčkog, Bijeljine do Drine. Tamo želimo da se sretnemo i tamo želimo da izgradimo auto-put koji nema samo infrastrukturni nego svaku vrstu i drugog značaja.*

*Želim da kažem da ćemo nastaviti da gradimo infrastrukturnu Republiku. U tome i onome što jeste procedura na nivou BiH želimo da to promjenimo, da to ubrzamo. Reći ću samo jedan primjer, prije pet godina Republika Srpska je uputila Savjetu ministara zahtjev da se odobri, putem kineskih kredita, izgradnja auto-puta Banjaluka – Kupres, ni do dan danas nismo dobili rješenje. Prije deset godina smo tražili da se odobri izgradnja, odnosno samo prolazak preko Drine ili ispod Drine, gasovoda za Republiku Srpsku od Srbije prema Banjaluci nismo dobili ni tu dozvolu. Učiniću sve da svaki zastoj koji bude uperen protiv Republike Srpske bude adektvatno postavljen i adekvatno odgovoren.*

*Hoću da Republika bude zemlja zadovoljnih ljudi koji mogu da ostvare sve svoje zakonom predviđene i drugim propisima predviđena prava. Da bi to sve tako bilo svi mi ovdje prisutni, ali i oni koji nisu ovdje, a preuzeli su odgovornost za upravljanje Republikom Srpskom, moraju biti svjesni jedne činjenice, mi rezervnu državu nemamo, naša država je Republika Srpska. Naša država Republika Srpska, po svim međunarodnim kriterijima to ispunjava. Mi nemamo stolicu u Ujedinjenim nacijama, ali po onome što jeste kriterij za određivanje države to je teritorija, efikasna vlast i narod koji tu vlast podržava svakako ispunjavamo. Zato svoje znanje, trud svoj patriotizam moramo staviti u funkciju unapređenja Republike Srpske, ne da bi drugima činili zlo. U ovoj Republici slobodno mogu da žive svi, bez obzira koliko veliki i mali bili, bilo kom bogu se molili, svi oni koji su na bilo koji način pripadnici bilo kojih grupa u Republici Srpskoj. Republika Srpska je ovim izborima pokazala, pokazala svoju sposobnost da uvaži različitosti i da s tim različitostima živi.*

*Čestitam vam vaše mandate, poslanici Narodne skupštine, koje ste direktno dobili od našeg naroda. Pozivam vas da zajedno radimo i gradimo. Budimo opozicija jedni drugima, nikada Republici Srpskoj. Budimo dostojni povjerenja koje nam je ukazano. Republika Srpska je naša svetinja i živjela Republika Srpska!*

*Hvala.*

## Ad–8: Prijedlog odluke o broju potpredsjednikā Narodne skupštineRepublike Srpske

Predsjednik Narodne skupštine Republike Srpske je predložio donošenje Odluke o broju potpredsjednikā Narodne skupštine Republike Srpske.

# O D L U K A

# o broju potpredsjednika u Narodnoj skupštini Republike Srpske

# I

U Desetom sazivu za mandatni period 2018–2022. godina Narodna skupština Republike Srpske bira četiri (4) potpredsjednika Narodne skupštine Republike Srpske.

# II

Ova odluka stupa na snagu danom donošenja, a objaviće se u „Službenom glasniku Republike Srpske“.

U poslaničkoj raspravi o Prijedlogu odluke učestvovali su: g. Miladin Stanić, g. Nedeljko Glamočak i g. Draško Stanivuković.

Zaključena je rasprava.

Pristupilo se izjašnjavanju o Prijedlogu odluke.

(56 narodnih poslanika je glasalo ''za'', 19 ih je glasalo ''protiv'', 1 se ''uzdržao'' od glasanja)

Usvojena je Odluka o broju potpredsjednika Narodne skupštine Republike Srpske.

## Ad–9: Pokretanje inicijative za izbor delegata iz Republike Srpske u Dom naroda Parlamentarne skupštine Bosne i Hercegovine

Narodna skupština Republike Srpske je nakon razmatranja inicijative za izbor delegata iz Republike Srpske u Dom naroda Parlamentarne skupštine Bosne i Hercegovine predložila sljedeći

# Z A K Lj U Č A K

o pokretanju inicijative za izbor delegata iz Republike Srpske u Dom naroda Parlamentarne skupštine Bosne i Hercegovine

1. Zadužuju se političke stranke ili svaki poslanik u Narodnoj skupštini Republike Srpske da do 28. novembra 2018. godine do 15.00 časova predlože jednog ili više kandidata na liste za izbor srpskih delegata u Dom naroda Parlamentarne skupštine BiH.
2. Zadužuje se Komisija za izbor i imenovanje Narodne skupštine Republike Srpske da predložene liste kandidata srpskih delegata u Dom naroda Parlamentarne skupštine Bosne i Hercegovine u što kraćem roku proslijedi Centralnoj izbornoj komisiji Bosne i Hercegovine na postupak potvrđivanja i ovjere.
3. Zadužuje se Komisija za izbor i imenovanje Narodne skupštine Republike Srpske da nakon potvrđivanja i ovjere listā kandidata od strane Centralne izborne komisije Bosne i Hercegovine u što kraćem roku pripremi proceduru za izbor srpskih delegata u Dom naroda Parlamentarne skupštine Bosne i Hercegovine.
4. Ovaj zaključci stupaju na snagu danom donošenja, a objaviće se u „Službenom glasniku Republike Srpske“.

Nije bilo prijavljenih za skupštinsku raspravu.

(77 narodnih poslanika je glasalo ''za'', niko nije glasao ''protiv'', niko se nije ''uzdržao'' od glasanja)

Zaključak o pokretanju Inicijative za izbor delegata iz Republike Srpske u Dom naroda Parlamentarne skupštine Bosne i Hercegovine je usvojen.

## Ad–10: Pokretanje Inicijative za izbor delegata u Vijeće naroda Republike Srpske

Narodna skupština Republike Srpske je nakon razmatranja inicijative za izbor delegata u Vijeće naroda Republike Srpske predložila sljedeći zaključak:

# Z A K Lj U Č A K

o pokretanju Inicijative za izbor delegata u Vijeće naroda Republike Srpske

1. Zadužuju se političke stranke zastupljene u klubovima poslanika odgovarajućih konstitutivnih naroda i ostalih ili svaki član jednog od klubova poslanika, uključujući i članove izabrane u skladu s članom 11. 11 stav 2. Izbornog zakona Bosne i Hercegovine, da do 28. novembra 2018. godine, do 15.00 časova, predlože jednog ili više kandidata na liste za izbor delegata u Vijeće naroda Republike Srpske.
2. Zadužuje se Komisija za izbor i imenovanje Narodne skupštine Republike Srpske da predložene liste kandidata za delegate Vijeća naroda Republike Srpske u što kraćem roku proslijedi Centralnoj izbornoj komisiji Bosne i Herecegovine na postupak potvrđivanja i provjere.
3. Zadužuje se Komisija za izbor i imenovanje Narodne skupštine Republike Srpske da nakon potvrđivanja i ovjere listā kandidata od strane Centralne izborne komisije Bosne i Hercegovine u što kraćem roku pripremi proceduru za izbor delegata u Vijeće naroda Republike Srpske.
4. Ovi zaključci stupaju na snagu danom donošenja, a objaviće se u „Službenom glasniku Republike Srpske“.

Nije bilo prijavljenih za skupštinsku raspravu.

(81 narodni poslanika je glasalo ''za'', niko nije glasao ''protiv'', niko se nije ''uzdržao'' od glasanja)

Zaključak za izbor delegata u Vijeće naroda Republike Srpske je usvojen.

## Ad–11: Izbor potpredsjednika Narodne skupštine Republike Srpske

Predsjednik Narodne skupštine Republike Srpske je obavjestio prisutne da nije došao nijedan prijedlog za izbor potpredsjednika i da će prema postignutom dogovoru biti napravljen prekid zasjedanja čiji će nastavak uslijediti prije sljedeće sjednice koja će biti redovno zakazana , a do datog trenutka da se izvrši prijedlog kandidata za potpredsjednika Narodne skupštine Republike Srpske.

**Nastavak zasjedanja 5. decembar 2018. godine**

Predsjednik Narodne skupštine Republike Srpske je otvorio nastavak zasjedanja Prve redovne sjednice i konstatovao da nema najavljenog odsustva narodnih poslanika, te da su svi narodni poslanici prisutni na samoj sjednici.

Na osnovu člana 120. Poslovnika, određeno je da *dan za glasanje* bude po završetku rasprave po datoj tački dnevnog reda.

Prije početka nastavka Prve redovne sjednice narodni poslanik Igor Crnadak je pristupio polaganju svečane zakletve.

## Ad–11: Izbor potpredsjednika Narodne skupštine Republike Srpske

Predsjednik Narodne skupštine Republike Srpske je konstatovao da je dobio četiri prijedloga za izbor potpredsjednikā Narodne skupštine Republike Srpske.

Prvi prijedlog je od Kluba poslanika SNSD, koji je predložio kandidata:

1. gđa Željku Stojičić.

Drugi prijedlog je od Kluba poslanika SDS, koji je predložio kandidata:

1. gđa Sonju Karadžić Jovičević.

Treći prijedlog je Kluba poslanika Ujedinjene srpske, koji je predložio kandidata:

1. g. Milana Petkovića.

Četvrti prijedlog je od Kluba poslanika Zajedno za BiH, koji je predložio kandidata:

1. g. Senada Bratića.

U poslaničkoj raspravi učestvovali su: g. Draško Stanivuković, gđa Jelena Trivić, gđa Gordana Vidović, g. Ljubiša Krunić, g. Miladin Stanić i g. Perica Bundalo.

Pristupilo se izjašnjavanju.

Prvo se Skupština izjasnila o Prijedlogu odluke da se g. Senad Bratić izabere za potpredsjednika Narodne skupštine Republike Srpske.

# O D L U K A

# o izboru potpredsjednika Narodne skupštine Republike Srpske

# I

Za potpredsjednika Narodne skupštine Republike Srpske izabran je Senad Bratić.

# II

Ova odluka stupa na snagu danom donošenja, a objaviće se u „Službenom glasniku Republike Srpske“.

(75 narodnih poslanika je glasalo ''za'', niko nije glasao ''protiv'', niko se nije ''uzdržao'' od glasanja)

G. Senad Bratić je izabran za potpredsjednika Narodne skupštine Republike

Srpske.

Zatim se Skupština izjasnila o Prijedlogu odluke da se gđa Sonja Kradžić Jovičević izabere za potpredsjednika Narodne skupštine Republike Srpske.

# O D L U K A

# o izboru potpredsjednika Narodne skupštine Republike Srpske

# I

Za potpredsjednika Narodne skupštine Republike Srpske izabrana je Sonja Karadžić Jovičević.

# II

Ova odluka stupa na snagu danom donošenja, a objaviće se u „Službenom glasniku Republike Srpske“.

(75 narodnih poslanika je glasalo ''za'', niko nije glasao ''protiv'', 1 se ''uzdržao'' od glasanja)

Gđa Sonja Karadžić Jovičević je izabrana za potpredsjednika Narodne skupštine Republike Srpske.

Potom se Skupština izjasnila o Prijedlogu odluke da se g. Milan Petković izabere za potpredsjednika Narodne skupštine Republike Srpske.

# O D L U K A

# o izboru potpredsjednika Narodne skupštine Republike Srpske

# I

Za potpredsjednika Narodne skupštine Republike Srpske izabran je Milan Petković.

# II

Ova odluka stupa na snagu danom donošenja, a objaviće se u „Službenom glasniku Republike Srpske“.

(59 narodnih poslanika je glasalo ''za'', 22 su glasala ''protiv'', niko se nije ''uzdržao'' od glasanja)

G. Milan Petković je izabran za potpredsjednika Narodne skupštine Republike Srpske.

Na kraju se Skupština izjasnila o Prijedlogu odluke da se gđa Željka Stojičić izabere za potpredsjednika Narodne skupštine Republike Srpske.

# O D L U K A

# o izboru potpredsjednika Narodne skupštine Republike Srpske

# I

Za potpredsjednika Narodne skupštine Republike Srpske izabrana je Željka Stojičić.

# II

Ova odluka stupa na snagu danom donošenja, a objaviće se u „Službenom glasniku Republike Srpske“.

(80 narodnih poslanika je glasalo ''za'', niko nije glasao ''protiv'', 1 se ''uzdržao'' od glasanja)

Gđa Željka Stojičić je izabrana za potpredsjednika Narodne skupštine Republike Srpske.

Predsjednik je obavjestio prisutne da će Prva posebna sjednica početi istog dana u 14.00 časova i da će se raditi bez pauze koja je propisana Poslovnikom.

Ovim je okončan rad po dnevnom redu Prve redovne sjednice Narodne skupštine Republike Srpske.

Sastavni dio ovog zapisnika je tonski zapis Prve redovne sjednice Narodne skupštine Republike Srpske.

**GENERALNI SEKRETAR PREDSJEDAVAJUĆI**

**NARODNE SKUPŠTINE NARODNE SKUPŠTINE**

# *Nebojša Zgonjanin* *Dane Malešević*

**PREDSJEDNIK**

**NARODNE SKUPŠTINE**

***Nedeljko Čubrilović***